Elena Taloș

Elena Andreea Taloș (alk. Panțuroiu, s. 24. helmikuuta 1995) on romanialainen kolmiloikkaaja.

Taloș saavutti nuorten sarjoissa arvokisamitaleja. Hän sijoittui hopealle alle 20-vuotiaiden Euroopan-mestaruuskilpailuissa 2013. Alle 23-vuotiaiden EM-kilpailuissa hän saavutti hopeaa vuonna 2015 tuloksella 14,13 ja voitti kultaa vuonna 2017 tuloksella 14,27. Alle 20-vuotiaiden maailmanmestaruuskilpailuissa hän sijoittui viidenneksi vuonna 2014.

Aikuisten arvokilpailuissa Taloș ylsi ensi kertaa loppukilpailuun sisäratojen MM-kilpailuissa 2016 sijoittuessaan viidenneksi tuloksella 14,11. Vuonna 2018 hän oli sisäratojen MM-kilpailuissa neljäs tuloksella 14,33 ja ulkoratojen EM-kilpailuissa myös neljäs tuloksella 14,38. Dohan ulkoratojen MM-kilpailuissa 2019 hän sijoittui 11:nneksi tuloksella 14,07 ja Münchenin EM-kilpailuissa 2022 kahdeksanneksi tuloksella 14,01. Vuonna 2024 hän oli kymmenes sekä Glasgow'n sisäratojen MM-kilpailuissa että Pariisin olympialaisissa. 

Taloș ylitti kolmiloikassa 14 metrin rajan ensimmäisen kerran vuonna 2015. Ennätyksensä 14,47 hän hyppäsi Ranskan Montreuilissa kesäkuussa 2018. Hänen paras sisäratatuloksensa on 14,33, jonka hän on hypännyt vuosina 2017 ja 2018.

Taloș on voittanut Romanian-mestaruuden kolmiloikassa ulkoradoilla vuosina 2016, 2018, 2019, 2022, 2024 ja 2025 sekä sisäradoilla vuosina 2014, 2016–2020 ja 2022. Viisiottelusta hänellä on sisäratojen Romanian-mestaruus vuosilta 2014 ja 2017 sekä 60 metrin aitajuoksusta vuodelta 2023.

 Lähteet 

Luokka:Romanialaiset kolmiloikkaajat
Luokka:Vuonna 1995 syntyneet
Luokka:Elävät henkilöt